S-178/2008

Mál þetta, sem var dómtekið 8. júlí 2008 er höfðað með ákæru af sýslumanninum á Akureyri, útgefinni 5. júní 2008, á hendur X;

„fyrir fíkniefnalagabrot, með því að hafa föstudaginn 2. maí 2008, við komu sína með flugi til Akureyrar frá Reykjavík, haft í vörslum sínum 19,22 grömm af kókaíni en efnið hafði hann falið á sér innvortis.

Brot ákærða telst varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og sbr. lög nr. 82/1998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233/2001.

Þess er krafist að ákærði verði dæmdur til refsingar og að gert verði upptækt ofangreint fíkniefni, sem lögreglan lagði hald á og tilgreind eru í efnaskýrslu lögreglu nr. 13695, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði kom fyrir dóm og játaði sök samkvæmt ákæru skýlaust. Játning ákærða samrýmist gögnum málsins og þykir ekki ástæða til að draga hana í efa. Telst því ákærði sannur að sök og hefur unnið sér til refsingar samkvæmt tilgreindum refsiákvæðum í ákæru. Verður lagður dómur á málið án frekari sönnunarfærslu með heimild í 125. gr. laga nr. 19/1991. Skipaður verjandi ákærða krefst þess fyrir hans hönd að með hliðsjón af högum ákærða, sem kveðst vera í bindindi og hafa byrjað sambúð, verði refsing bundin skilorði.

Ákærði á töluverðan sakaferil að baki. Samkvæmt sakavottorði hefur hann auk annars sætt óskilorðsbundnu fangelsi í samtals 41 mánuð samkvæmt 11 dómum, uppkveðnum á árunum 1994-2006, fyrir brot gegn umferðarlögum, lögum um ávana- og fíkniefni og almennum hegningarlögum. Þar af var hann á árinu 2006 dæmdur í samtals 16 mánaða óskilorðsbundið fangelsi með fjórum refsidómum, fyrir brot gegn umferðarlögum í þrem þar af, en fyrir brot gegn umferðarlögum og lögum um ávana- og fíkniefni í þeim síðasta, upp kveðnum 23. október 2006. Þann 30. júlí 2007 var ákærða veitt reynslulausn í eitt ár á 160 daga eftirstöðvum refsingar. Með broti sínu hefur hann rofið skilorð reynslulausnarinnar, sbr. 2. mgr. 64. gr. laga nr. 49/2005. Samkvæmt 1. mgr. 65. gr. sömu laga ber að ákveða refsingu í einu lagi fyrir það brot sem nú er dæmt um og svo með hliðsjón af fangelsisrefsingu sem óafplánuð er, samkvæmt reglum 60. gr. almennra hegningarlaga, þannig að fangelsi samkvæmt eldra dómi er virt með sama hætti og skilorðsdómur. Ákveðst refsing ákærða samkvæmt þessu fangelsi í 6 mánuði. Heimilt er samkvæmt 60. gr. almennra hegningarlaga nr. 19/1940 með áorðnum breytingum að binda þá refsingu skilorði, en ekki þykir fært að beita þeirri heimild þegar litið er til sakaferils ákærða.

Gera ber upptækt greint kókaín.

Ákærði verður dæmdur til að greiða sakarkostnað, 82.609 krónur samkvæmt yfirliti rannsóknara, ferðakostnað skipaðs verjanda síns, 26.560 krónur og þóknun hans sem ákveðst eins og greinir í dómsorði að virðisaukaskatti meðtöldum.

Dóm þennan kveður upp E-kk-nf S-kk-nf héraðsdómari.

D Ó M S O R Ð:

Ákærði, X, sæti fangelsi í 6 mánuði.

Gerð eru upptæk 19,22 grömm af kókaíni sem tilgreind eru í efnaskýrslu lögreglu nr. 13695.

Ákærði greiði 217.235 krónur í sakarkostnað, þ.m.t. þóknun skipaðs verjanda síns, S-kk-ef A-kk-ef S-kk-ef hrl., 108.066 krónur.